Predkladacia správa

Vláda SR na svojom zasadnutí dňa 29.5.2002 prejednala materiál „Podpora realizácie strategickej investície do automobilového priemyslu“ a prijala uznesenie č. 566.
V časti A.1 uznesenia schválila materiál „Podpora realizácie strategickej investície do automobilového priemyslu“ a kroky a postupy v ňom obsiahnuté. Zároveň deklarovala záujem o získanie strategickej investície do oblasti automobilových výrob.
V časti C.1 uznesenia súhlasila s vyčlenením prostriedkov získaných z privatizácie strategických podnikov na účely podpory a realizácie strategickej investície do automobilového priemyslu, pričom projekty pre jednotlivé lokality navrhované investorom predloží minister hospodárstva na rokovanie vlády.
Na základe týchto krokov sa začali intenzívne kontakty s potenciálnym investorom, spoločnosťou PSA Peugeot Citroën Francúzsko (PSA). Spoločnosť PSA v čase návštevy ministra hospodárstva vo Francúzsku v marci 2002, ktorej súčasťou bolo aj pracovné stretnutie so zodpovednými pracovníkmi spoločnosti PSA, začínala pracovať na novom investičnom zámere rozvoja výroby automobilov v regióne strednej a východnej Európy. Na tomto stretnutí boli postavené základy ďalšej spolupráce.
Od tohto obdobia sa za koordinácie a priamej účasti splnomocnenca vlády pre rozvoj automobilovej výroby, ministerstva hospodárstva a agentúry SARIO, spoločnosti AUTO Martin, ktorá so súhlasom FNM tieto prípravné práce financovala (cca. 6 mil. Sk), a ostatných spolupracujúcich orgánov, inštitúcií a spoločností, vykonalo značné penzum práce, ktorá sa sústredila na výber vhodných lokalít a prípravu podkladov podľa požiadaviek potenciálneho investora.
	V rámci prvotných kontaktov s investorom, vyjasňovaní podmienok a požiadaviek sa predovšetkým preverovali možnosti a presadzovali lokality na východe a strede Slovenska. Po niekoľkonásobných konzultáciách, upresňovaní podkladov a pracovných stretnutiach pracovníkov zodpovedných za slovenskú stranu s pracovníkmi PSA, je Slovensko na listine „horúcich“ kandidátov na umiestnenie investície PSA, pričom na tejto listine figuruje za Slovensko región Trnava – Juh. K neprospechu lokalít na východnom a strednom Slovensku bola absencia vhodných logistických trás a v mnohých prípadoch nevyhovujúce parametre a danosti lokalít.
Vzhľadom na to, že uvedená lokalita, ktorá bola zvolená investorom, má pri objektívnom posúdení všetkých atribútov sťaženú pozíciu voči konkurenčným ponukám (veľký počet vlastníkov dotknutých pozemkov), a zároveň harmonogram výstavby stanovený investorom je enormne náročný, je potrebné, za súčasného maximálneho utajenia jednotlivých krokov, stanoviť a schváliť postupnosť krokov, ktoré je potrebné urýchlene vykonať preto, aby sa vytvorili predpoklady na úspešné zvládnutie termínov, udržali tak šance na umiestnenie predmetnej investície na Slovensku a potvrdili záujem o umiestnenie investície na území Slovenskej republiky. O predmetnú investíciu prejavujú značný záujem aj krajiny ako Poľsko, Česká republika a Maďarsko, pričom všetky kandidátske krajiny pripravujú pre investora podmienky adekvátne tomu, že je to posledná, resp. predposledná investícia takéhoto rozsahu a charakteru v lokalite strednej Európy. 
Predkladaný materiál obsahuje postupnosť krokov, harmonogramy, rozpočet a návrh realizácie prípravných prác nevyhnutných na urýchlenie príprav.

A/ 	Príprava významnej investície

	Uznesením vlády SR č. 566 z 29. 5. 2002 prijala materiál „Podpora realizácie strategickej investície do automobilového priemyslu“. Od tohto obdobia sa za koordinácie a priamej účasti splnomocnenca vlády pre rozvoj automobilového priemyslu konali stretnutia s budúcim investorom, na ktorých bol investor informovaní o konkrétnych možnostiach podpory tohto projektu vládou SR. Z dôvodu mimoriadnej významnosti tejto investície sa javí najvhodnejšie, aby zo strany vlády SR bolo prijaté rozhodnutie o tom, že jej uskutočnenie je vo verejnom záujme a že investícia je národohospodársky významná. Na základe uvedeného sa predkladá v prílohe A tohto materiálu „Vyhlásenie budúceho investora, v ktorom deklaruje svoj budúci investičný zámer v súlade so zákonom č. 175 Z.z. o niektorých opatreniach týkajúcich sa prípravy významných investícií a o doplnení niektorých zákonov. Táto právna norma umožňuje potom, čo je vydané osvedčenie, že ide o významnú investíciu urýchliť usporiadanie vlastníckych vzťahov potrebných na prípravu stavieb, ktoré sú významnou investíciou. 

B/	Urýchlenie prípravy podmienok pre rozvoj automobilových výrob na Slovensku

Nadväzne na zdôvodnenie uvedené v časti A/ tohto materiálu ako aj rokovania s potenciálnym investorom, spoločnosťou PSA Peugeot Citroën, ktoré prebiehajú od 03/2002 je potrebné urýchliť prípravu podmienok pre rozvoj automobilových výrob na Slovensku. Cieľom tejto časti materiálu je poukázať na konkrétne kroky, ktoré bude potrebné vykonať čo najrýchlejšie s cieľom podporiť investičné rozhodovanie zahraničnej spoločnosti zo strany SR.
 Doteraz boli vykonané a v súčasnosti prebiehajú nasledovné práce a kroky pri príprave a spracovaní podkladových materiálov k jednotlivým ponúkaným lokalitám a následne k lokalite Trnava – Juh, nevyhnutných pre rozhodnutie investora, prípravu a realizáciu investície:
•	výber a posúdenie lokalít,
•	vypracovanie ekologických štúdií,
•	spracovanie doplnku k územnému plánu obcí a VÚC
•	schvaľovanie zmeny územného plánu mesta Trnava,
•	schvaľovanie územného plánu dotknutých obcí,
•	posudzovanie vplyvov predmetných výrob na životné prostredie lokality,
•	vyhotovenie geometrických plánov,
•	vykonanie geologického prieskumu lokality, analýzy.

	Charakteristika investície a celkové zhodnotenie lokality Trnava – Juh je v Prílohe č. 1 materiálu. Základná konkurenčná nevýhoda tejto lokality, je vysoký počet vlastníkov. Preto je nevyhnutné, aby vláda Slovenskej republiky rozhodla na základe toho, že Slovensko je na listine najvážnejších kandidátov, o začatí procesu prípravy prevodu vlastníctva k pozemkom a nehnuteľnostiam, ktoré si vyžaduje umiestnenie investície v danej lokalite.

	V súčasnej dobe prebiehajú rokovania v rámci konečného vyjasňovania podkladov, ktoré budú slúžiť pre rozhodovanie vrcholových predstaviteľov investora. Vzhľadom na deklarovaný záujem investora (Príloha č. 2) a krátkosť termínov stanovených investorom:
•	07/2003 – schválenie územného rozhodnutia a stavebného povolenia, možnosť započať zemné práce (investor požaduje 03/2003),
•	09/2003 - termín stanovený investorom ako začiatok výstavby,
sa javí v záujme urýchlenia príprav ako účelné, rozdeliť celý komplex prípravných a realizačných prác, ktoré by mali byť realizované slovenskou stranou a s tým súvisiacimi nákladmi, na dve etapy:

•	Etapa č. I – rieši prípravu podkladov na proces vysporiadania pozemkov a nehnuteľností a podkladových materiálov na vypracovanie dokumentu o vzájomných záväzkoch vlády SR a investora. Ide najmä o:
o	identifikáciu vlastníkov pôdy a nehnuteľností na lokalite,
o	rokovanie s vlastníkmi,
o	uzatváranie zmlúv o budúcej zmluve
o	prípravu podkladov pre prípojku:
•	elektriny,
•	plynu,
•	pitnej vody,
•	úžitkovej vody,
•	kanalizačnej prípojky,
•	cestného napojenia,
•	železničného napojenia,
•	telekomunikačnej prípojky.
Finančné nároky na Etapu č. I sú kvalifikovane odhadnuté na 11,55 mil. Sk, pričom ich čerpanie bude v období 11/2002 až 01/2003. Rozpočet na Etapu č. I je Prílohou č. 3 tohto materiálu. Celkový harmonogram postupu pri procese realizácie prevodu vlastníctva k pozemkom a nehnuteľnostiam na lokalite je uvedený v Prílohe č. 4. Prípravné práce bude realizovať AUTO Martin a.s.

•	Etapa č. II – rieši kroky nevyhnutné pre vysporiadanie pozemkov a nehnuteľností na lokalite a prípravu lokality na výstavbu a spustenie investície do prevádzky. Etapa č. II je závislá od pozitívneho rozhodnutia investora a predstavuje nasledovné kroky:
o	podpis dokumentu o vzájomných záväzkoch vlády SR a investora,
o	udelenie štatútu významnej investície budovanej vo verejnom záujme v zmysle zákona 175/1999 Z.z.,
o	štart procesu vyvlastňovania nasledovných pozemkov a nehnuteľností:
•	pozemky pod pripravovanú investíciu a súvisiace investície v tejto lokalite (dodávatelia),
•	nehnuteľnosti na lokalite,
•	pozemky pod prípadné prekládky inžinierskych sietí,
•	pozemky pod infraštruktúru, ktorou bude pripojená vybraná lokalita,
o	získanie územného rozhodnutia a stavebného povolenia,
o	vykonanie skrývky ornice a jej uloženie na pozemku,
o	vykonanie zemných prác,
o	vybudovanie prekládok inžinierskych sietí,
o	odovzdanie lokality investorovi, započatie výstavby,
o	realizácia vyvolaných investícií, asanácie,
o	zhotovenie vnútroareálových cestných komunikácií,
o	vybudovanie potrebnej infraštruktúry k lokalite (cestné, prípadne diaľničné pripojenie, napojenie na železnicu, prípojka vody, elektriny, telekomunikácií, plynu a odkanalizovanie lokality).
Finančné nároky na Etapu č. II sú kvalifikovane odhadnuté, pokiaľ nedôjde v rámci jednaní s investorom a správcami sietí k zmenám, na 2,7 mld. Sk. Táto čiastka je uvedená bez odvodov za odňatie poľnohospodárskej pôdy z poľnohospodárskeho pôdneho fondu, pričom výška odvodu bude 2,2 mld. Sk. Pri zarátaní uvedených odvodov predstavuje celková suma na podporu a realizáciu strategickej investície čiastku 4,9 mld. Sk. Čerpanie týchto prostriedkov bude v priebehu rokov 2003 až 2005 nasledovné:
bez odvodov PPF			s odvodmi PPF
2003		1,7 mld. Sk				3,9 mld. Sk
2004		0,9 mld. Sk				0,9 mld. Sk
2005		0,1 mld. Sk				0,1 mld. Sk
spolu		2,7 mld. Sk				4,9 mld. Sk
Rozpočet je v Prílohe č. 5 materiálu. Harmonogram vykonávania jednotlivých prác je v Prílohe č. 6. Návratnosť investície štátu je Prílohe č. 7 materiálu.

	Garantovanie vykonania prác v rámci prípravy a realizácie strategickej investície podľa Etapy č. I a Etapy č. II bude súčasťou dokumentu o vzájomných záväzkoch vlády SR a investora, k podpisu ktorého dôjde v prípade pre Slovensko priaznivého rozhodnutia zo strany investora.

Na účely podpory a realizácie strategickej investície do automobilového priemyslu sa navrhuje, v zmysle uznesenia č. 566 z 29.5.2002, kedy bol prerokovaný a schválený materiál „Podpora realizácie strategickej investície do automobilového priemyslu“, použiť prostriedky FNM SR, ktoré boli získané z privatizácie. 

Pre Etapu č. I  prípravy a realizácie strategickej investície vyčlení Fond národného majetku SR podľa § 28 ods. 3 písm. c) bod 4 zákona č. 92/1991 Zb. prostriedky pre Auto Martin, a.s. Návrh financovania Etapy č. II pripraví MF SR.